
VELKASALDO


Ulosoton saldo on 64 528,52 euroa. Luku näyttää lohduttomalta. Tien päältä ilman kääntöpaikkaa. Tämä on velkojeni määrä ulosoton sivuilla, kun aloitan kirjani kirjoittamisen. Ensimmäistä kertaa elämässäni tuntuu siltä, että olen aivan toivottomassa tilanteessa, josta ei ole ulospääsyä.


Halusin kirjoittaa tämän kirjan, jotta ihmiset samassa tilanteessa saisivat vertailupohjaa sekä uskoa siihen, että velkaantumisesta on mahdollista päästä eroon. Tämän lisäksi oman velkamatkani kirjoittaminen on kuin pitäisi päiväkirjaa, joka auttaa minua matkallani kohti tavoitettani jossa minun ulosottovelkasaldoni olisi 0,00 euroa ja luottotietoni puhtaat, ilman maksuhäiriömerkintää. Tämän lisäksi on terapeuttista kirjoittaa tästä asiasta ja käsitellä sitä kirjoittamisen kautta.


Uskon tämän kirjan auttavan sinua, joka olet velkakierteessä tai ulosoton asiakas. Haluan tuoda asian normaaliuden julki, ettei sen kanssa painivien tarvitsisi tuntea olevansa yksin. Nykymaailmassa, jossa ihmiset velkaantuvat hurjaa vauhtia on todella tärkeää saada vertaistukea.


Olen itse lukenut ja kuunnellut monia tarinoita velkaantumisesta ja todennut, että jokaisessa tarinassa on omat syynsä, miksi tilanteeseen on jouduttu. Toisella on perustettu yritys, otettu isot velat ja yrityksen kaaduttua on velat kaatuneet omaan niskaan. Toisella on ollut uhkapeliongelma, jossa on jahdattu aina sitä seuraavaa isompaa voittoa, eikä sitä ole ikinä tullut. Isona ongelmana on myös korona ja sen aiheuttama työttömyys. Myös Ukrainan ja Venäjän välinen sodan aiheuttama hintojen sekä korkojen nousu on aiheuttanut monelle maksuongelmia. Tällaiset tarinat ovat avanneet minun silmäni omalle tilanteelleni ja syille, joiden takia itse olen velkakierteeseen alunperin päätynyt.


Toivon tämän kirjan auttavan juuri sinua lukijani, jotta ottaisit ensimmäisen askeleen poistuaksesi velkahelvetistä ja voudin ahnaasta kidasta, kohti huolettomamapaa elämää ja kunnon yöunia ilman murehtimista siitä, onko ulosotto ulosmittaamassa sinulta palkan, eläkkeen tai jopa auton.









TILANNE NYKYPÄIVÄN SUOMESSA


350 000 suomalaisella ihmisellä oli maksuhäiriömerkintä vuoden 2024 alussa, joka on noin 4 prosenttiyksikköä vähemmän kuin vuonna 2023. Maaliksuun 2024 lopulla maksuhäiriömerkintä oli 355 600 suomalaisella, eli n. 7,5% koko Suomen väestöstä. Keskimääräinen maksuhäiriömerkintöjen määrä on 15 kpl merkintöjä. Tarinoita velkaantumisesta on yhtä monta kuin on maksuhäiriömerkintöjäkin.


Vuonna 2023 tuli voimaan uusi luottotietolaki, jonka mukaan maksuhäiriömerkintä poistuu kuukauden kuluessa siitä kun velat on maksettu pois. Ennen tätä merkinnän poistumista sai odottaa 2 vuotta. Aika oli aivan kohtuuton, eikä varmasti motivoinut ihmisiä maksamaan velkojaan pois. Luottotietolain muutoksen jälkeen 50 000 suomalaista tarttui niin sanotusti tarjoukseen ja maksoi velkansa pois, tämä hetkellisesti paransi tilastoja, mutta kun menemme vuotta eteenpäin uskon, että luku tulee kasvamaan.


Jo lukujen perusteella näkee kuinka moni meistä painii velkaongleman kanssa yksin, ilman minkäänlaista tukea tai tietoa siitä miten toimia ja päästä ongelmasta eroon. Pahimmassa tapauksessa velkaongelmien kanssa painiessa on päädytty tekoihin, joista ei ole paluuta.


Rahapuhe on yleinen tabu. Rahasta puhuminen koetaan edelleen kerskumiseksi, joka vaikeuttaa asiasta puhumista. Monelle rahasta puhuminen on vaikeaa. Sosiaalinen media on onneksi tuonut normaaliutta siihen, että rahasta voidaan puhua ja siitä onkin hyvä puhua. Monet sosiaalisen median tilit ja vaikuttajat käsittelevät juurikin tätä aihetta ja pohtivat eri ratkaisuja siihen, miten rahapuheesta saataisi normaalia. Suurimmaksi syyksi itseni kohdalla sanoisin kasvatuksen. Meillä kotona ei ikinä puhuttu rahasta, ei hyvässä, eikä pahassa. Minun nihkeä suhtautumiseni rahapuheeseen johtaa siis lapsuudestani. Puolisoni taas lähestyy asiaa aivan eri kantilta ja olenkin häneltä oppinut, että rahasta puhuminen kannattaa ja siitä keskustelu hävittää monet riidat jopa parisuhteenkin sisällä. Jos omia hermoja kiristää esimerkiksi pankkitlin tyhjyys, on hyvä, että toinen tietää ettei syy pahantuulisuuteen ole suinkaan hän, vaan se että mietin, mistä kerään rahat kasaan seuraavaa isompaa laskua varten.


Takuusäätiön sosiaalisten rahoituspalvelujen johtaja Minna Backman kertoo Helsingin Uutisissa, että velkojen järjestelyhakemuksia tulee 2000 vuodessa ja että määrä on vuosittain kasvussa. Hän toivoisi, että ihmiset saisivat apua jo ennen sitä vaihetta kun ainoa ulospääsy veloista on velkajärjestely. Myös käräjäoikeuksiin tulee yhä enemmän käräjäoikeuksiin. Esimerkiksi vuonna 2022 käsiteltiin 3800 hakemusta ja viime vuoden aikan summa oli jo 4800. Nykyinen maailman tilanne aiheuttaa varmasti hakemusten jatkuvaa nousua.


Isoimpana ongelmana avun hakemiseen on Backmanin mukaan ihmisten häpeä myöntää rahaongelmansa ja ylivelkaantumista peitellään loppuun saakka.

